Vakbonde gaan weer in Marikana opruk | Maroela Media
"Die voortgesette moorde en gewelddadige aanvalle op lede van die [National Union of Mineworkers] NUM en sy leiers moet ophou en kan nie langer geduld word nie," het Sizwe Pamla, woordvoerder van Cosatu, in 'n verklaring gesê. "Wetstoepassers moet hul werk begin doen en die oortreders aankeer."
Hy het gesê die vakbondfederasie veroordeel die voortgesette geweld en intimidasie van werkers in Marikana naby Rustenburg in Noordwes.
"Ons ondersteun die beginsel van vryheid van assosiasie, veral vir die werkersklas. Lidmaatskap van enige vakbond of enige party moet nie 'n doodsvonnis wees in 'n demokratiese land nie."
NUM-lid Kaizer Madiba is op 1 November op pad werk toe doodgeskiet.
Cosatu en NUM sal na verwagting Sondag by die Wonderkop-stadion saamkom. "Hierdie byeenkoms is 'n herinnering aan werkers dat die voortgesette geweld, wie se slagoffers die uitgebuite massa bly, hulle verswak en die fokus en beskuldiging verskuif van die mynbase wat sistemies kollektiewe onderhandeling ondermyn en verdeling onder werkers bevorder.
"Terwyl werkers mekaar vermoor en probeer oorleef op werkloosheidstoelaes, sit die mynbase in gerief en geniet die winste van dieselfde werkers wie se families nou van hul enigste broodwinners beroof is."
Altesaam 34 stakende mynwerkers van Lonmin is op 16 Augustus 2012 dood toe die polisie op hulle losgebrand het. Die werkers het aan 'n onwettige staking deelgeneem. Hulle het 'n maandelikse salaris van R12 500 geëis. Minstens 10 persone, insluitend twee polisiebeamptes en twee Lonmin-veiligheidswagte, is 'n paar dae tevore dood voor die polisie op die stakers begin skiet het.
Pamla het gesê politieke opportunisme en populisme ondermyn blywende oplossings vir die probleme wat in die eerste plek tot die 2012-tragedie gelei het.
"Die nalatenskap van die Marikana-tragedie moes 'n verandering gewees het in die lewens van die mynwerkers en om die mynboumaatskappye aanspreeklik te hou vir die skade wat hulle al eeue lank aan die werkers en gemeenskappe berokken het. Ongelukkig sal ons dit glad nie kan bereik nie, omdat sommige persone besluit het om Marikana te kaap vir kleinlike politieke en selfsugtige doelwitte.
"Sewe jaar later gaan die werkers nog steeds gebuk onder geweld wat die mynboubedryf, spesifiek die platinumgordel, teister. Marikana kan nie 'n slagveld word vir werkers en 'n speelgrond vir sluipmoordenaars nie."
Vakbonde vakbonde vakbonde. Raak ontslae van hulle. Hul regeer die land en dit groot deel hoekom ons is waar ons is
Hoekom ? Met Marikana se geskiet het die stakers destyds skape lewendig gebrand in komberse en geglo dat dit hulle onsigbaar sou maak ..kan mens dit glo !
Van wanneer is hierdie land 'n demokrasie? Rêrig?!
Gatvol vir al die politiek..wonder wie het eerste gemoor..moes die arme polisie nou toekyk hoe hulle eie mense vermoor word.. Soos gewoonlik is die spul onskuldig…